b'\n_START_ARTICLE_\nTaurus\n_START_SECTION_\nPrazgovinsko do zgodnjerimsko obdobje\n_START_PARAGRAPH_\nV anti\xc4\x8dnih vzhodosredozemskih kulturah je bogove groma najpogosteje  simboliziral bik, latinsko taurus,  po katerem je dobilo ime tudi gorovje. V Taurusu je veliko anti\xc4\x8dnih templjev, posve\xc4\x8denih bogu groma. Silne gorske nevihte z bliskanjem in grmenjem so starodavni Sirci \xc5\xa1teli za delo boga groma Adada, da bi z njimi pove\xc4\x8dal vodostaj Evfrata in Tigrisa in s poplavami pognojil njihovo zemljo. Huriti, ustvarjalci razli\xc4\x8dnih nevihtnih bogov na anti\xc4\x8dnem Bli\xc5\xbenjem vzhodu, so po mnenju sodobnih znanstvenikov izvirali iz Taurusa.  _NEWLINE_Na arheolo\xc5\xa1kem najdi\xc5\xa1\xc4\x8du iz bronaste dobe v Kestelu so odkrili dokaze, da so v tem mestu v bronasti dobi rudarili kositrovo rudo. Severno od Tarza je preko Taurusa prelaz, v antiki znan kot Kilikijska vrata. _NEWLINE_Gorsko verigo Amanus v ju\xc5\xbeni Tur\xc4\x8diji so navzgor potisnili premiki na stiku treh tektonskih plo\xc5\xa1\xc4\x8d. Amanus je naravna meja med Kilikijo na zahodu in Sirijo na vzhodu. V verigi je ve\xc4\x8d gorskih prelazov, med njimi Amanska vrata (Bah\xc3\xa7e), ki imajo velik strate\xc5\xa1ki pomen. Leta 333 pr. n. \xc5\xa1t. je v bitki pri Isu ob vzno\xc5\xbeju Amanusa na sredozemski obali Aleksander Makedonski porazil perzijskega kralja Dareja III. Kodomana.  Ko  so v obdobju drugega jeruzalemskega templja Judje  posku\xc5\xa1ali bolj natan\xc4\x8dno opredeliti geografske meje Obljubljene de\xc5\xbeele, so goro Hor v pogorju Amanus ozna\xc4\x8dili za severno mejo Sirske ni\xc5\xbeine.\n_START_SECTION_\nOd poznorimskega obdobja do danes\n_START_PARAGRAPH_\nMed prvo svetovno vojno so Nemci in Turki preko Taurusa zgradili mre\xc5\xbeo \xc5\xbeelezni\xc5\xa1kih prog, ki so bile strate\xc5\xa1ko zanimive za obe vojskujo\xc4\x8di se strani. Po sklenitvi premirja leta 1918 so zavezniki zahtevali, da pride omre\xc5\xbeje pod njihov nadzor.\n_START_SECTION_\nGeografija\n_START_PARAGRAPH_\nV pogorjih Aladaglar in Bolkar je erozija apnenca ustvarila kra\xc5\xa1ko pokrajino s slapovi, podzemnimi rekami in nekaj najve\xc4\x8djimi kra\xc5\xa1kimi jamami v Aziji. Na ju\xc5\xbenih pobo\xc4\x8djih pogorja Beydaglari izvira reka Manavgat.\n_START_SECTION_\nZanimivosti\n_START_PARAGRAPH_\nPo Taurusu potekajo \xc5\xa1tevilne pohodni\xc5\xa1ke poti, plezalne smeri, tu sta tudi dve smu\xc4\x8darski sredi\xc5\xa1\xc4\x8di. Prvo je v Davrasu, oddaljenemu pribli\xc5\xbeno 25 km od E\xc4\x9firdirja in Isparte, drugo pa v Sakl\xc4\xb1kentu kak\xc5\xa1nih 40 km od Antalye. _NEWLINE_Na \xc5\xbeelezni\xc5\xa1ki progi Konya-Adana je pri vasi Hac\xc4\xb1k\xc4\xb1r\xc4\xb1 v provinci Adana 98 m visok viadukt Varda, ki so ga leta 1910 zgradili Nemci.\n_START_SECTION_\nCentralni Taurus\n_START_PARAGRAPH_\nCentralni Taurus je gorovje severno od Mersina in severozahodno od Adane.\n_START_SECTION_\nJugovzhodni Taurus\n_START_PARAGRAPH_\nJugovzhodni Taurus se razteza od jugovzhode Anatolije do severne Mezopotamije. V njem izvirata Evfrat in Tigris.'